የእንግሊዝ ፓርላማ አባላት በኢትዮጵያ የሕፃናት ጤና ላይ ያተኮረ ጉብኝት እያደረጉ ነው
የእንግሊዝ ፓርላማ አባላት በኢትዮጵያ የሚካሄዱ የጤና ኤክስቴንሽን ሥራዎችን መነሻ በማድረግ ከመስከረም 17 እስከ 21 ቀን 2008 ዓ.ም. ድረስ የሚቆይ ጉብኝት በማድረግ ላይ መሆናቸው ታወቀ፡፡ በጉብኝታቸው በሕፃናት ጤና ክብካቤና በሕፃናት ሞት ቅነሳ ተግባራት ላይ እንደሚመክሩ ታውቋል፡፡ሪፖርተር ከዓለም ጤና ድርጅት ባገኘው መረጃ መሠረት፣ በዶ/ር ፊሊፓ ዊፎርድ እንዲሁም በጆናታን ኦትስ የተመራው የእንግሊዝ ፓርላማ አባላት ቡድን፣ አገሪቱ በሚሊኒየሙ የልማት ግቦች አፈጻጸም ላይ ያሳየችውን ውጤቶች፣ በሴት የጤና ኤክስቴንሽን ባለሙያዎች የተከናወኑ ተግባራት ለመገምገም ከጤና ጥበቃ ሚኒስቴር እስከ ክልል የጤና ቢሮዎች ድረስ ተዘዋውሮ እንደሚያነጋግር ታውቋል፡፡ሰኞ መስከረም 17 ቀን 2008 ዓ.ም. በመስቀል በዓል ቀን ከዓለም የጤና ድርጅት የኢትዮጵያ ጽሕፈት ኃላፊዎች ጋር በፖሊዮ በሽታ ላይ የተነጋገረው የዶ/ር ዊትፎርድ ልዑክ፣ ኢትዮጵያ ዳግመኛ በማገርሸት ለበርካቶች ሥጋት የሆነውን ፖሊዮ ለመግታት ያደረገችው ጥረት ትልቅ እንደነበር በዓለም ጤና ድርጅት በኩል ተገልጾላቸዋል፡፡በዚህ ወር ከፖሊዮ በሽታ ነፃ መሆኗ በዓለም ጤና ድርጅት የታወጀላት ናይጄሪያን ጨምሮ ኢትዮጵያና ሌሎች አገሮች፣ ፖሊዮን ከአፍሪካ ለማጥፋት ብርቱ ተግባር እንደፈጸሙ ተነግሮላቸዋል፡፡ በኢትዮጵያ የዓለም ጤና ድርጅት ተወካይ ዶ/ር ፒዬር ፕፔሌ፣ እንዲሁም በአፍሪካ ቀንድ የዓለም ጤና ድርጅት ፖሊዮ አስተባባሪ ዶ/ር ሳም ኦኪሮር ከእንግሊዝ የፓርላማ አባላት ጋር ባደረጉት ውይይት፣ ኢትዮጵያን ከሌሎች አገሮች ጋር በመሆን ፖሊዮን ከአፍሪካ ቀንድ ለማስወገድ መልካም የሠሩ በማለት ገልጸዋታል፡፡ይሁንና የፓርላማ አባላቱ በአብዛኛው በፌደራልና በክልሎች እየተተገበሩ የሚገኙ ብሔራዊ የጤና ክብካቤ ሥርዓቶችንና ማኅበረሰብ አቀፍ የጤና ፕሮግራሞችን መከታተል የጉብኝታቸው ዋናው ዓላማ መሆኑ ቢገለጽም፣ በሌሎችም ፖለቲካዊ ጉዳዮች ላይ ከመንግሥት ባለሥልጣናት ጋር እንደሚነጋገሩ ይጠበቃል፡፡ ይህ ቢባልም ግን ከመንግሥት ወገን ስለፓርላማ አባላቱ ጉብኝት የተሰጠ ማብራሪያ የለም፡፡ዶ/ር ዊትፎርድ ከ25 ዓመታት በላይ በሕክምና ሙያ ያገለገሉና ከጥቂት ወራት በፊት በእንግሊዝ በተካሄደው ምርጫ የስኮትላንድ ብሔራዊ ፓርቲን በመወከል ፓርላማ የገቡ ሴት ናቸው፡፡ አብዛኛው ፖለቲካዊ ሥራቸው በጤና መስኮች ላይ ያተኮረ በመሆኑም የፓርቲያቸው የጤና ዘርፍ ቃል አቀባይ በመሆንም እየተንቀሳቀሱ ይገኛሉ፡፡